Flere selskaber har inden for den seneste tid ændret navn til noget, der smager af bitcoins og andre virtuelle valutaer.

Rasmus Lindkvist Bendtsen, f. 1986, er politisk-økonomisk journalist på Finans. Rasmus kommer fra Danmarks Medie- og Journalisthøjskole i Aarhus, hvor det undervejs også blev til et semester på Cardiff University i Wales. Rasmus tilbragte sin praktiktid på dagbladet Børsen, hvor han primært sad på avisens finans- og Christiansborg-redaktion. På Finans skal han være med til at dække det økonomiske og erhvervspolitiske område. Privat er han glad for styrketræning, Bruce Springsteen og Brøndby IF.

Bitcoins og andre former for kryptovalutaer er en varm kartoffel i øjeblikket, hvor det næsten er umuligt ikke at støde på historier om den virtuelle møntfods kursflugt mod toppen.

Men de virtuelle valutaers succes har også affødt en ny tendens, der dog hører til i den lidt mere dubiøse boldgade.

Ifølge mediet Bloomberg skifter stribevis af firmaer, der tidligere end ikke har været i nærheden af at beskæftige sig med virtuelle valutaer, i øjeblikket navn til alt, der bare smager eller rimer på bitcoin eller blockchain (teknologien bag bl.a. bitcoin) i håbet om at hæfte sig på kryptovalutaernes fremmarch.

Bitcoins og kryptovaluta Bitcoin er verdens mest kendte og udbredte kryptovaluta, en slags digital møntfod, der ikke er styret af nogen bank eller nation, men som udfolder sig frit inden for de matematiske rammer, valutaen blev født med.

Kryptovalutaer bygger på blockchain-teknologi, hvor alle betalinger er kædet sammen i ét stort åbent ’net’. Dermed kan alle også følge med i samtlige transaktioner siden valutaens fødsel omend i anonymiseret form.

Finten med blockchain-teknologi er, at man gennem brug af matematik og kryptografi kan låse transaktioner sammen og føre en fælles logbog, som alle deltagerne kan læse, men ingen kan lave om, når først en transaktion er gennemført. En ubrydelig kæde – deraf navnet blockchain.

Man kan ’dyrke’ eller 'mine' nye bitcoins ved at regne på svære matematiske problemer, men det kræver meget computerkraft, og kravene stiger hele tiden. På den måde bliver udbuddet af bitcoins reguleret af prisen på computerhardware og energi.

Bloomberg har samlet en lang række af eksempler på de selskaber, der i øjeblikket skyder op som paddehatte, som pludselig har skiftet spor i et forsøg på at presse et par af tidens store buzzwords ind i firmanavnet.

Tag for eksempel Future FinTech Group Inc., der indtil for nylig gik under navnet SkyPeople Fruit Juice og levede af at producere frugtjuice på karton.

Efter navneskiftet blev selskabet omtalt i flere amerikanske medier, og aktierne skød pludselig 215 pct. i vejret. Men ifølge Bloombergs oplysninger er hovedindtægtskilden – hvis ikke den eneste – stadig produktionen af frugtjuice.

Eller hvad med selskabet The Crypto Company, der er bygget på resterne af et firma, der tidligere levede af at producere sportsundertøj til kvinder?

Eller hvad med denne; Blockchain Group Co Ltd. Kan du gætte hvad selskabet lavede, indtil det skiftede navn sidste år? De solgte kinesisk te under navnet Ping Shan Tea Group Limited.

Du kan selv se resten af eksemplerne her.